Grey-begroting: Departement probeer 3de keer | Netwerk24
Deur Mike van Rooyen 05 Februarie 2020 17:35
Drie keer is dalk skeepsreg vir die Vrystaatse onderwysdepartement wat vroeg in Maart vir 'n derde keer gaan probeer om die ouers van Grey-kollege (sekondêr) in Bloemfontein te oortuig om 'n begroting vir die skool goed te keur.
'n Oudleerling en ouer van 'n leerling in dié spogskool sê so iets het nog nooit voorheen gebeur met 'n begroting van die skool nie.
Die begroting van sowat R37 miljoen wat deur amptenare van die skool aan die ouers voorgelê is, is die eerste keer in November en toe weer einde Januarie verwerp.
Luidens 'n boodskap wat vandeesweek per WhatsApp aan ouers gestuur is, word die "derde begrotingsvergadering" van die skool op 2 Maart om 18:00 op die Grey-pawiljoen op die skoolterrein gehou.
'n Verhoging van 10% in koshuisgeld is reeds op die vergadering in November goedgekeur.
Of die verhoging van 12% in skoolgeld steeds deel van die jongste poging gaan wees, is nie bekend nie. Dit was een van die groot besware van ouers in die vorige twee vergaderings. Hulle kan dit eenvoudig nie bekostig nie, sê van hulle.
Boonop kon al die vrae van ouers oor hoe die skoolgeld bestee gaan word, ook nie deur die amptenare van die departement beantwoord word nie.
Die nuwe begroting, waaroor in Maart gestem moet word, moet nou eers vir 'n tyd vir insae deur die ouers beskikbaar wees.
Intussen mag die skool ingevolge die Skolewet nie skoolgeld invorder of bestee nie, alvorens 'n begroting daarvoor goedgekeur is, het 'n kenner vroeër gesê.
* Die begroting, wat al die jare deur die beheerliggaam van die skool aangebied is, word nou deur die departement aangebied nadat die departement die beheerliggaam verlede jaar van sy besluitneming oor die skool se geldsake en verwante pligte gestroop het.